Skupno stališče

z dne 25. oktobra 1996

o pred-mejnih programih pomoči in usposabljanja, ki ga je sprejel Svet na podlagi člena K.3(2)(a) Pogodbe o Evropski uniji

(96/622/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.3(2)(a) Pogodbe,

ker so kontrole, ki se opravljajo ob vkrcanju na lete v države članice Evropske unije, koristen prispevek k boju proti nedovoljenim imigracijam državljanov tretjih držav, ki se v skladu s členom K.1(3)(c) Pogodbe obravnava kot zadeva v skupnem interesu;

ker je pošiljanje uradnikov držav članic, specializiranih za takšne kontrole, na odhodna letališča za pomoč lokalnim uradnikom, ki izvajajo kontrole ob odhodu in osebe, ki opravljajo kontrole v imenu letalskih prevoznikov, način, ki pomaga pri izboljšanju takšnih kontrol, prav tako pa pri tem pomaga organiziranje usposabljanja za uslužbence letalskih prevoznikov;

ker bi s skupnim stališčem te zadeve lahko uveljavili bolj učinkovito; ker je torej treba določiti pogoje za tako stališče,

SPREJEL NASLEDNJE SKUPNO STALIŠČE:

Člen 1

Programi pomoči

1. Pri skupnem izvajanju pomoči na letališčih tretjih držav se izkoristijo ponujene možnosti za sodelovanje v okviru Sveta.

2. Glavni cilj programov pomoči je pomoč lokalnim uradnikom, ki opravljajo kontrole v imenu lokalnih organov in v imenu letalskih prevoznikov.

3. Programi pomoči se izvajajo v soglasju s pristojnimi organi zadevne tretje države.

4. Trajanje programov pomoči je lahko različno. V ta namen se sestavi seznam letališč, na katerih bi se lahko začasno ali trajno izvajali skupni programi.

Člen 2

Programi usposabljanja

1. Skupni programi usposabljanja za osebje letalskih prevoznikov se opravljajo v okviru Sveta.

2. Cilj skupnih programov usposabljanja je med drugim predstaviti zahteve držav članic glede dokumentov in viz ter načine za pregled veljavnosti dokumentov in viz.

3. V ta namen se sestavi:

- seznam letališč, na katerih bi se lahko izvajali skupni programi usposabljanja,

- šestmesečni program skupnih programov usposabljanja,

- zbirka podatkov za letalske prevoznike,

- zbirka potovalnih dokumentov in viz za letalske prevoznike,

4. Programi se izvaja v soglasju s pristojnimi organi in zadevnimi letalskimi prevozniki.

Člen 3

Skupne določbe

1. Skupne programe pomoči ali usposabljanja izvajajo specializirani uradniki, ki jih določijo države članice, in delujejo v okviru skupnih programov.

2. Države članice se medsebojno obveščajo, če želijo sodelovati v programih iz tega skupnega ukrepa.

3. Če stroškov za uradnike, ki jih določi država članica, ne krije tretja država in/ali letalski prevoznik, krije take stroške država članica.

4. Predsedstvo Sveta pravočasno obvesti veleposlaništva držav članic v državi, v kateri se izvaja program, da le-ta po potrebi podpirajo njegovo izvajanje.

5. Države članice se v okviru Sveta medsebojno obveščajo o programih pomoči ali usposabljanja, ki jih izvajajo izven okvira tega skupnega stališča.

6. Generalni sekretariat Sveta vsako leto sestavi poročilo o dejavnostih, ki so se opravljale na podlagi tega skupnega stališča.

7. Ob upoštevanju potrebnih prilagoditev se lahko programi, predvideni v tem skupnem stališču, opravljajo tudi v pomorskih pristaniščih.

8. Države članice sprejmejo vse potrebne ukrepe za izvajanje tega skupnega stališča, brez poseganja v kakršno koli sodelovanje, organizirano dvostransko ali v okviru drugih organizacij; pri tem države članice skrbijo za čimboljše usklajevanje.

Člen 4

To skupno stališče se objavi v Uradnem listu.

V Luxembourgu, 25. oktobra 1996

Za Svet

Predsednik

E. Kenny

--------------------------------------------------